Protespoësie op Jeugdag bekykLuna Paige (Foto: Jessica Botha) Die Afrikaanse Taalmuseum en -monument bied vanjaar ter viering van Jeugdag ŉ gratis slypskool in samewerking met musikant Luna Paige aan oor Afrikaanse protespoësie. Op Saterdag 11 Junie sal deelnemers die opwindende werke van ervare digters soos Adam Small, Breyten Breytenbach, Patrick Pietersen en Lynthia Julius ontleed waarna hulle hul eie gedigte en lirieke, direk deur Paige getoonset, kan skep. Digters wie se werk bespreek gaan word, is almal bekend vir skeppings wat maatskaplike kwessies en onderdrukking prontuit takel. Die doel met hierdie slypskool is om jong mense toe te rus met vaardighede om op ŉ skeppende wyse uiting aan hul idees te gee. Deur musiek met van die gedigte en lirieke te kombineer, word daar gewys hoe klanke en woorde saam kan werk om protesboodskappe aan jonk en oud oor te dra. Paige is ŉ liedjieskrywer, sanger en vervaardiger wat sedert 1999 talle Engelse en Afrikaanse vollengte-albums bekendgestel het. Sy geniet dit om haar eie digkuns as bindingsteks in haar musiekvertonings te gebruik, en het al talle literatuurwaarderingswerksessies vir hoërskoolleerders aangebied omdat sy letterkunde met soveel moontlik jongmense wil deel. Die slypskool vind 11 Junie van 09:00 tot 13:00 in die Toringkerksaal, Paarl, plaas. Voorafbesprekings kan gedoen word deur ŉ e-pos te stuur na [email protected] of 021 863 0543 te skakel.